సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
అనుష్క కోసం హాలీవుడ్ నటుడు.. పారితోషికం తెలిస్తే షాకే!
అనుష్క ఇటీవల ‘సైలెన్స్’ అనే చిత్రాన్ని అంగీకరించారు. ఈ చిత్రంలో ప్రముఖ హాలీవుడ్ నటుడు మైఖేల్ మాడ్సెన్ నటించనున్నారనే వార్త ప్రస్తుతం జోరుగా వినిపిస్తోంది.
Samayam Telugu | Updated:
Jan 21, 2019, 05:03PM IST
హైలైట్స్
భారీ బడ్జెట్‌తో తెరకెక్కనున్న ‘సైలెన్స్’
మూకీ సినిమాగా వస్తోన్న ‘సైలెన్స్’లో ముఖ్య పాత్ర పోషిస్తోన్న మాధవన్
అమెరికాలోనే అత్యధిక శాతం షూటింగ్
హారర్ థ్రిల్లర్ ‘భాగమతి’తో గతేడాది విజయాన్ని అందుకున్న అనుష్క.. ఆ తరవాత చాలా విరామం తీసుకున్నారు. తన పాత్రకు ప్రాధాన్యత ఉండే కథల కోసం ఎదురుచూసిన అనుష్క ఇటీవల ఓ సినిమాను అంగీకరించారు. ఇది కూడా థ్రిల్లర్ స్టోరీనే కావడం విశేషం. ఈ సినిమాలో మాధవన్ ముఖ్య పాత్ర పోషిస్తున్నారు. ఈ సినిమాకు ‘సైలెన్స్’ అనే టైటిల్‌ను ఖరారు చేశారు. భారీ బడ్జెట్‌తో తెరకెక్కనున్న ఈ మూకీ సినిమా కోసం ప్రముఖ నటులు, టెక్నీషియన్లు పనిచేయనున్నారు. ప్రముఖ సినీ రచయిత కోన వెంకట్ ఈ సినిమాకు కథను అందించడంతో పాటు సహ నిర్మాతగానూ వ్యవహరించనున్నారు. తెలుగు, తమిళంలో ద్విభాషా చిత్రంగా తెరకెక్కనున్న ఈ చిత్రాన్ని అత్యధిక శాతం అమెరికాలోనే చిత్రీకరించనున్నారు. ఇప్పటికే లొకేషన్ల వేటలో చిత్ర యూనిట్ ఉంది.
కాగా, ఈ సినిమాలో కొంత మంది హాలీవుడ్ నటులు కూడా నటించనున్నట్లు గతంలో దర్శక నిర్మాతలు వెల్లడించారు. అయితే ప్రస్తుతం ఒక నటుడిని ఖరారు చేసినట్లు తెలుస్తోంది. ప్రముఖ అమెరికన్ నటుడు, ‘కిల్ బిల్’ స్టార్ మైఖేల్ మాడ్సెన్‌ను మేకర్స్ సంప్రదించినట్లు సమాచారం. ఈ 61 ఏళ్ల నటుడికి రూ.3 కోట్ల పారితోషకం ఇచ్చేందుకు కూడా సిద్ధపడ్డారట. కథ విన్న మాడ్సెన్ ఎంతో ఆనందం వ్యక్తం చేశారని అంటున్నారు. ఇక ఆయన సినిమా కోసం సంతకం చేయడం మాత్రమే మిగిలి ఉందని సమాచారం. ‘వస్తాడు నా రాజు’ ఫేమ్ హేమంత్ మధుకర్ ఈ చిత్రానికి దర్శకత్వం వహించనున్నారు.
మరోవైపు, ‘సైలెన్స్’ కోసం అనుష్క బరువు కూడా తగ్గుతున్నారట. ప్రస్తుతం ఆస్ట్రియాలో ఉన్న అనుష్క అక్కడే వెయిట్ లాస్ ప్రోగ్రామ్‌లో బిజీగా ఉన్నారని తెలుస్తోంది. ఇటీవల దర్శకుడు ఎస్.ఎస్.రాజమౌళి కుమారుడు కార్తికేయ పెళ్లిలో అనుష్క కనిపించారు. సహ నటుడు, మిత్రుడు ప్రభాస్‌తో కలిసి సందడి చేశారు. అప్పటికి ఆమె పాత అనుష్కలానే కాస్త బొద్దుగానే కనిపించారు. ఆ పెళ్లి తరవాత ఆస్ట్రియా వెళ్లిన అనుష్క బరువు తగ్గే ప్రక్రియలో ఉన్నారని చెబుతున్నారు. కాగా, ‘సైలెన్స్’లో అనుష్కతో పాటు అంజలి, షాలిని పాండే, సుబ్బరాజ్ ప్రధాన పాత్రలు పోషిస్తున్నారు.